钦定古今图书集成/明伦汇编/闺媛典/第313卷 > 皇清四十六 > 吴君酬妻徐氏
## 钦定古今图书集成/明伦汇编/闺媛典/第313卷 > 皇清四十六 > 吴君酬妻徐氏

按《常熟县志》：“徐氏，吴君酬妻，邑西徐偃墩人，恪之曾孙女也。父肇基，母浦。氏以女孝不忍去，父母极怜爱之，故赘吴生于家。年十九而婚，二十一而吴亡，遗腹生子若海。吴生，江阴沙山人也。其族以君酬归葬，氏奉夫棺以行，逾年不遣。窃闻其叔伯议改嫁之，氏一日五鼓从其母浦负若海行，天明觉之，追至华市，氏” 母子以其情泣告华市人，华市人哗曰：“此节妇也，吾等鸣之于官。” 吴之叔伯惧而散去，得买舟归。自是依父母居。无何，父母俱亡，氏躬织，若海躬耕，伯叔兄弟辈皆不得见其面。凡五十馀年，年七十有二而卒。